Skotpallar rússnesku flauganna við Noreg . Nýjar rússneskar loftvarna-stýriflaugar af Tor-M 2 DT-gerð hafa formlega verið afhentar rússneska Norðurflotanum . Þær eru hluti vélaherdeilda hans í Petsamo rétt austan við norsku landamærin á Kólaskaga , Um er að ræða hreyfanlega skotpalla á aflmiklum beltavögnum sem þola akstur í allt að 50° frosti . Unnið hefur verið að því að stofna þessa stýriflaugasveit á þessum stað síðan nú í ágúst og formlega tók sveitin til starfa á tækjum sínum fyrir fáeinum dögum . Gerðar voru tilraunir með Tor-M 2 DT-flaugarnar fyrr á árinu á Novaja Zemlja en í nágrenni Noregs á Kólaskaga komu þær í júlí 2019 . Petsamó-dalurinn á Kólaskaga er nálægt landamærum Noregs og Finnlands . Aðeins eru um 10 km frá herstöðvum Rússa þar að landamærum Noregs . Í innan við 100 km frá Petsamó er norska Globus-ratsjárkerfið í bænum Vardø . Þaðan er fylgst með ferðum rússneskra vígtóla á lofti og sjó . Í tilynningu Norðurflotans segir að með Tor-M 2 DT-flaugunum sé ætlunin að tryggja loftrýmisöryggi og varnir loftrýmisins . Tor-M 2 DT er afbrigði Tor-kerfisins sem kom fyrst til sögunnar seint á níunda áratugnum . Flaugarnar eru á torfæruvögnum af DT - 30 PM-gerð og með kerfinu má greina allt að 40 skotmörk samtímis á lofti og elta uppi og ná til allt að fjögurra þeirra samtímis í allt að 12 km fjarlægð og í allt að 10 km hæð . Á hverjum vagni eru 16 flaugar og má skjóta þeim þegar skotpallurinn er á ferð . Þetta er ekki eina nýja skotkerfið sem nýlega hefur verið sett upp í nágrenni norsku landamæranna . Í júlí 2019 skýrðist endanlega að Bal-strandflaugakerfið ( SSC-kerfið eða Sennight í skrám NATO ) hefði fengið fast aðsetur á Sredníj-skaga á strönd Barentshafs . Talið er að efnt verði til skotæfinga með Bal-flaugunum í æfingum Norðurflotans á þessum vetri . Kerfinu er einkum ætlað að granda skipum en flaugunum má einnig beita gegn skotmörkum á landi .